ET Euroopa Liidu Teataja C 27/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 27/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„FOURME DE MONTBRISON”

EÜ nr: FR-PDO-0005-0542-30.03.2006

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l’Origine et de la Qualité Aadress: 51 rue d’Anjou 75008 Paris FRANCE Tel +33 153898000 Faks +33 153898060 E-post: info@inao.gouv.fr

2. Taotlejate rühm:

Nimi: Syndicat de la Fourme de Montbrison AOC Aadress: 11 boulevard de la Préfecture 42600 Montbrison FRANCE Tel +33 477589130 Faks +33 477589130 E-post: fourme-montbrison@wanadoo.fr Koosseis: tootjad/töötlejad ( X ) muud ( X ) piimakogujad

3. Toote liik:

Klass 1.3. Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte):

4.1. Nimetus:

„Fourme de Montbrison”

4.2. Kirjeldus:

„Fourme de Montbrison” on kalgendatud lehmapiimast valmistatud juust, millel on 17–21 cm kõrguse ja 11,5–14,5 cm läbimõõduga silindri kuju ja mis kaalub 2,1–2,7 kg; tegemist on pressimata ja kuumtöötlemata laagerdunud sinihallitusjuustuga, mille kalgendile on vormi panemisel lisatud sool.

Juust on oranžika värvusega kuiva bakterhallituskoorikuga, millel võib esineda valget, kollast või punast hallitust. Juustu sisu on kreemika värvusega, selles on kergelt helesiniseid marmorja mustriga hallitusjoonekesi. Hajusalt esinevad hallitusvaokesed ja vähemärgatav sinakus annavad juustule teatava maheduse.

Pärast täielikku kuivatamist on juustu rasvasisaldus vähemalt 52 g rasvainet 100 g juustu kohta, lõpptoote kuivainesisaldus ei tohi olla alla 52 g 100 g kohta.

4.3. Geograafiline piirkond:

Geograafiline piirkond asub Forezi mägedes, mida piiravad idas ja läänes kaks järsakut, moodustades Forezi tasandiku ja Amberti lõhe. Piirkond hõlmab Loire'i ja Puy de Dôme'i departemangus 33 kommuuni.

Loire'i departemangu kommuunid on: Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Ecotay-l'Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-de-Rochefort, Saint-Priest-la-Vêtre, Saint-Romain-d'Urfé, Les Salles, Sauvain, La Valla ja Verrières-en-Forez.

Puy-de-Dôme’i departemangu kommuunid on: Brugeron, Job, Saint-Anthème, Saint-Pierre-la-Bourlhonne ja Valcivières.

Piima tootmine, juustu töötlemine, valmistamine ja säilitamine kestab kuni 32 päeva arvestatuna laabi lisamise kuupäevast ja toimub geograafilises piirkonnas.

4.4. Päritolutõend:

Iga ettevõtja, kes soovib osaleda juustu „Fourme de Montbrison” valmistamiseks vajaliku piima tootmise, kogumise, juustu töötlemise või valmistamise protsessis või selle mõnes etapis, esitab taotlejate rühmale identifitseerimisdeklaratsiooni.

Iga ettevõtjal on pädevatele asutustele esitamiseks registrid ning muud piima ja juustu päritolu, kvaliteedi ning tootmistingimuste kontrolliks vajalikud dokumendid, eelkõige päevane arvestus piima sissetuleku ja juustu väljamineku kohta, või muud vastavad arvepidamisdokumendid.

Juustukoja pidajatel peavad sissetulekute ja väljaminekute kohta olema eriregistrid või vastavad arvepidamisdokumendid, milles on eelkõige järgmised andmed: perforeerimise kuupäev, juustude arv ja partiide tähistus, kuupäev, millal juust pärast laagerdumisperioodi juustukojast või -keldrist välja viiakse.

Toote päritolunimetuse omaduste kontrollimisel teostatav analüütiline ja organoleptiline uuring peavad tagama toodete vastavuse päritolunimetuse kvaliteedile ja tunnustele.

4.5. Tootmismeetod:

Piima tootmine, juustu töötlemine, valmistamine ja säilitamine kuni 32 päeva pärast laabi lisamist toimub geograafilises piirkonnas.

Kogu aasta vältel on piimalehmade toiduratsioon tagatud kaitstud nimetuse geograafilisest piirkonnast saadava söödaga. Sööt peab peamiselt koosnema karjamaalt saadavast rohust, heinast, koresöödast või silost. Kui karjamaal rohi kasvab, tuleb niipea kui kliimatingimused seda võimaldavad pidada loomi karjamaal.

Pärast laabi lisamist lõigatakse kalgendunud piim tükkideks, mille külje pikkus on ligikaudu 0,5–1 cm. Kalgendi seerum segatakse mitu korda läbi ning lastakse seista.

Seejärel toimub kalgendi esialgne nõrutamine, jättes kalgendi kerge pressi all seisma, mille järel kalgend tükeldatakse, lisatakse sool ja pannakse vormidesse.

Pärast nõrgumist ja vormist välja võtmist kaetakse juustu välispind kerge soolakihiga ja asetatakse vähemalt kuueks päevaks okaspuust rennidesse. Ruumi temperatuur jääb vahemikku 18–22 °C.

Alates kümnendast päevast pärast laabiga kalgendamist võib hakata juustu perforeerima, sellele järgneb laagerdumine juustukojas või -keldris temperatuuril 6–12 °C vähemalt viieteistkümne päeva jooksul. Seejärel hoitakse juustu 2–6 °C temperatuuriga ruumis, säilitamine kestab 32 päeva arvestatuna laabiga kalgendamise päevast.

Põllumajandusettevõttes tootmise korral valmistatakse juustu toorest täispiimast, mille valgu- ja rasvasisaldus ei ole normeeritud.

4.6. Seos piirkonnaga:

Haut-Forezi piirkonnas on kõnealust juustu (fourme) toodetud alates keskajast ning vastav põllumajandus- ja karjakasvatussüsteem oli seal kasutusel kuni II maailmasõjani; sellel ajal valmistati üksnes talumajapidamistes toodetavat juustu juustukodades (jasserie), mis nägid välja nagu Alpi või Auvergne'i mägionnid. Kõnealused juustukojad asusid Forezi mäemassiivi mõlemal küljel. Toote nimetus tuleneb massiivi ühel mäeküljel peetud suure turu nimest Montbrison dans la Loire (teisel mäeküljel asunud turg kandis nime d’Ambert dans le Puy de Dôme, mis andis omakorda nime juustule „Fourme d’Ambert”).

Kaitstud nimetuse geograafiline piirkond langeb kokku Forezi mägede tipus oleva piirkonnaga, samuti mõnede kommuunidega Forezi mägede idaküljel, kus vanad tavad on pikka aega säilinud. Piirkond asub graniidist koosneval aluspinnal, mida ei mõjutanud kuigivõrd jääajal toimunud liikumised, mis jätsid jälgi pigem orgudesse ja mägede vahel olevatele aladele. Sademete näitaja on võrdlemisi suur (keskmiselt üle 1 000 mm aastas).

Kliima on ookeanilise ja kontinentaalse mõjuga. Aasta keskmine temperatuur on seega pigem madal, alla 10 °C ja sageli isegi alla 5 °C.

Erinevad taimekooslused sõltuvad ühest küljest kliimaoludest ja teisest küljest nii tänapäevasest kui ka minevikus toimunud karjakasvatusest.

Juustu „Fourme de Montbrison” tootmise tingimused, eelkõige loomade kohustuslik karjatamine karjamaal ajal, mil see on võimalik, ning söödaratsioon, mis põhineb rohul ja vaid piiratud hulgal maisisilo andmisel, on Forezi mägede taimestiku väärtust rõhutavad asjaolud.

Juustu „Fourme de Montbrison” iseloomustab esialgne nõrutamine, kalgendimassi segamine ja soolamine, millele järgneb juustusilindrite asetamine rennidesse.

Kalgenditerade suuruse määramine, kalgendimassi soolamine ja nõrutamine puust rennidel on esivanematelt päritud oskused, mille abil saab toode oma eripärased omadused: õrna sinaka varjundiga vaokesed, kooriku oranžika värvuse ja maheda maitse.

4.7. Kontrolliasutus:

Nimi: I.N.A.O. Aadress: 51 rue d’Anjou 75008 Paris FRANCE Tel +33 153898000 Faks +33 142255797 E-post: info@inao.gouv.fr

Nimi: D.G.C.C.R.F. Aadress: 59 Bd V. Auriol 75703 Paris Cedex 13 FRANCE Tel +33 144871717 Faks +33 144973037

4.8. Märgistus:

Kõigi juustude puhul kohaldatavate eeskirjade kohastest tähistustest olenemata peab kaitstud päritolunimetusega „Fourme de Montbrison” juustu märgistusel olema kaitstud päritolunimetus esitatud tähtedega, mille suurus moodustab märgistusel olevate suurimate tähemärkide suurusest vähemalt kaks kolmandikku.

Kaitstud päritolunimetusega juustude märgisel on kohustuslik esitada märge „Appellation d'origine contrôlée” (kaitstud päritolunimetus).

Kaitstud päritolunimetusega otseselt seotud mis tahes muu omaduse osutamine on keelatud, välja arvatud eratootja või eraettevõtja tunnus.